Team Start PN ta l-appoġġ u pparteċipa fil-protesta tal-istudenti dwar it-tibdil fil-klima. L-istudenti Maltin ingħaqdu mal-istudenti f’mitt pajjiż madwar id-dinja, li llum pprotestaw minħabba n-nuqqas ta’ ħeġġa u azzjoni sabiex tiġi indirizzata b’serjetà l-bidla fil-klima li qed twassal għal problemi ambjentali madwar id-dinja. Team Start iqis li t-tibdil fil-klima huwa theddida serja għall-futur tal-pjaneta tagħna. Għaldaqstant huwa d-dover ta’ kull wieħed u waħda minnha, b’mod speċjali tal-politiċi, u fl-interess tagħna lkoll li nkunu fuq quddiem fil-ġlieda kontra din il-problema globali. Il-Kap tal-Partit Nazzjonalista Adrian Delia kemm-il darba tkellem dwar il-bżonn li nħarsu l-ambjent ta’ madwarna u li jkollna soċjetà li jimpurtaha mill-ambjent u l-benesseri tan-nies. Għalhekk huwa ta’ tħassib li pajjiżna spiċċa r-raba’ l-agħar fl-Ewropa fil-kwalità tal-arja u bir-riżultat li kull sena 600 persuna f’Malta qed tmut minħabba mard relatat direttament mat-tniġġis tal-arja. Dan apparti riżultati negattivi oħra li pajjiżna qed ikollu fil-qasam ambjentali minħabba l-politika tal-Gvern Laburista li jkabbar l-ekonomija bil-popolazzjoni bla pjan. Il-protesta tal-istudenti tal-lum, li bdiet mill-inizjattiva tal-istudenta Żvediża ta’ 16-il sena Greta Thunberg, hija inizjattiva pożittiva li qed tittiehed miż-żghażagh, li tixhed l-ħeġġa tagħna sabiex inġibu l-bidla fis-soċjetà. Bħall-istess tema tal-protesti madwar id-dinja, Team Start jemmen li verament we can make a difference.